કેટલીક વસ્તુને પવિત્ર કરવા અથવા પવિત્ર રાખવા માટે પણ ખરાબ કરવી પડે છે. બ્રાહ્મણનું અબોટિયું એટલું બધું પવિત્ર છે કે તેને ચોખ્ખું રાખી શકાય જ નહિ. ઊન માત્ર પવનથી શુદ્ધ થાય છે. ઊનમાં રેશમનો પણ સમાવેશ કરવો જોઈએ. હવે જે વસ્તુ માત્ર પવનથી શુદ્ધ થાય છે તેને જો પાણીથી ધોઈએ તો પછી તે વસ્તુનું મહાત્મ્ય ક્યાં રહ્યું? માટે મહારાજોનાં અબોટિયાં. સંધ્યા કરવાનાં વાસણ, ઠાકોરજીના સિંહાસનો, ઠાકોરજીની ગાદી, ઠાકોરજીને નવરાવીને કોરા કરવાનો અંગુછો, આ બધાં પવિત્ર હોવાના કારણે જ ગંદા રાખવા જોઈએ. જનોઈ પણ તે જ કારણે ગંદી રાખવી જોઈએ. શુ તેને ગળા બહાર કાઢીને સાબુથી ધોઈ શકાય? જનોઈને ગળા બહાર કાઢો તો તમારાથી કોઈ ક્રિયા જ ન થાય તો ધોઈ કેમ શકાય? માટે જનોઈ પવિત્રતાના કારણે ગંદી રહે છે.